**Dansul din amurg**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te invit la un dans cum nicând n-ai dansat,

Pe un ritm fabulos, pași purtați prin decor

Mai intens chiar decât prin tornadă un zbor,

Mai plutind când, pe sus, te ridic încântat.

Știu că vrei și îmi vii mai târziu, pe-nserat,

Cum o faci zi de zi când luminile-n burg

Se aprind, amintind că al toamnei amurg

E cum alt anotimp l-ar privi rușinat.

Pân-atunci pregătesc melodia de azi:

Doar pe frunze o scriu, din acelea ce-ar vrea

Să ne vadă-mpreună privind spre o stea

Ori spre căi de pe cer, ca și primii nomazi.

Am să prind visul lor când va trece-n nervuri

Și-l voi scrie întreg, ca un cânt fericit,

Pe un verde-gălbui c-un destin împlinit,

Ce-ar putea deveni foi de noi partituri.

Când aseară-am dansat, ce-a fost vechi s-a pierdut,

Cum în toamnă se pierde, în ultim balans,

Tot ce-odată zâmbea unui vânt, într-un dans

Înșirat pe poteci risipite-n trecut.